После кобног открића, свој академски живот он не жели да започне повластицама које би могао имати као тешки болесник, већ из Беча одлази право у Ваљево на одслужење војног рока. У Аустрију се враћа на постдипломске студије туберкулозе плућа код чувеног професора Најсера. Истовремено, учествује на научним скуповима Српског лекарског друштва и објављује стручне радове у домаћој периодици (први објављује 1911. године под насловом О једном случају акутне леукемије, у рубрици Оригинални радови, алманаху „Српски архив"). Када се са школовања коначно вратио у Београд, читава земља је у грозници Балканских ратова и доктор Радосављевић налази да је нормално да и сам поново обуче војничку униформу. Вероватно није могао ни да претпостави да је неће скидати пуних седам година, јер Србија из Балканских ратова улази у Први светски рат.